風雪中作
作者：白居易
朝代：唐

paragraphs: 歲暮風動地，夜寒雪連天。
老夫何處宿，暖帳溫爐前。
兩重褐綺衾，一領花茸氈。
粥熟呼不起，日高安穩眠。
是時心與身，了無閑事牽。
以此度風雪，閑居來六年。
忽思遠遊客，復想早朝士。
蹋凍侵夜行，凌寒未明起。
心爲身君父，身爲心臣子。
不得身自由，皆爲心所使。
我心既知足，我身自安止。
方寸語形骸，吾應不負爾。